CCLXXXVI.  Privilegium pro parthenone S. Andreae Goessensi.   (Anno 1148, April. 13.) [PUSCH et FROEHLICH,  Diplomat. sacr. ducatus Styriae,  I, 123.]
Author: Eugenius III

EUGENIUS episcopus, servus servorum Dei, dilectis in Christo filiabus ADOLESSI abbatissae monasterii Sancti Andraeae de Gossia, ejusque sororibus tam praesentibus, quam futuris regularem vitam professis, in perpetuum.

Quoties illud a nobis petitur, quod rationi et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilectae in Domino filiae, vestris justis postulationibus clementer annuimus, et praefatum monasterium, in quo divino mancipatae estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona in praesentiarum juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, Deo propitio poterit adipisci, firma vobis et his quae post vos in eodem loco successerint, et illibata permaneant. In quibus haec propriis duximus exprimenda vocabulis: Ipsum videlicet locum de Gossia, ecclesiam Sancti Nicolai de Michlindorf, ecclesiam Sancti Martini de Wenchilen, ecclesiam Sancti Lamberti de Sclatetiz, ecclesiam Sancti Martini de Soriche, Lominich, Tragisse, Lebena, Poumgartten, Englobortisdorf, Minoz, Sirisperich, Rottenstein, Domelache, Waltenpach, Pulzeisdorf, Chuntur, Chruglache, Zeittes, Zemoze, Viringen, Walensdorf, Arbenorf, Emanue cum omnium supradictorum appendiciis. Ad indicium autem hujus perceptae a Romana Ecclesia protectionis aureum unum nobis, nostrisque successoribus annis singulis persolvetis. Decernimus ergo ut nulli omnino hominum praefatum monasterium liceat temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et in ecclesiis praefato monasterio subjectis dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat; et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant, Amen. Ego Eugenius Catholicae Ecclesiae episcopus. Ego Imarus Tusculanus episcopus ss. Ego Hubaldus presb. card. tit. Sanctae Praxedis, ss. Ego Hubaldus presb. card. tit. Sanctorum Joannis et Pauli ss. Ego Aribertus presb. card. tit. S. Anastasiae ss. Ego Guido presbyt. card. tit. Pastoris ss. Ego Oddo diac. card. Sancti Georgii ad Velum Aureum ss. Ego Octavianus diac. card. S. Nicolai in Carcere Tulliano ss. Ego Joannes Paparo diac. card. S. Adriani ss. Ego Gregorius diac. card. S. Angeli ss. Ego Guido diac. card. Sanctae Mariae in Porticu ss. Ego Jacintus, diac. card. S. Mariae in Cosmedin. Datum Remis, per manus Guidonis sanctae Romanae Ecclesiae diac. card et cancell., Idib. Aprilis, indictione XI, Incarnationis Dominicae anno 1148, pontificatus vero domni Eugenii papae III anno IV.